《题朱中老宣德墓亭》
宋代·华镇

不矜乡版早为宾，不叹恩纶晚及身。物识傥来忘世累，学随所遇泽吾民。

鸿冥轻举閒刀刃，舟壑潜移冷隙尘。今日户庭皆似旧，共知君有克家人。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。